Politiet har muligvis fat i nogle af dem, der forsyner Hjørring med hash, kokain, tramadol og andre ulovlige stoffer. Onsdag sætter fire lokale mænd i alderen 23-29 år sig på anklagebænken i Retten i Hjørring, og her vil de blive tiltalt for overtrædelse af straffelovens hårde narkoparagraf, §191. De fire mænd er tiltalt for i tiden op til 8. april sidste år at have været i besiddelse af en narkolager i et garageanlæg i Hjørring. Ifølge anklagerne skal de fire mænd have været i besiddelse af 32,91 gram kokain, 297,69 gram hash, 71,76 gram skunk, tre joints, en digitalvægt med hashrester og cirka 100 stk. lynlåsposer af den type, som ofte bruges i forbindelse med narkohandel. De fire er desuden tiltalt for at have ligget inde med 13.550 kroner i kontanter, som politiet mener stammer fra salg af narkotika, svarende til 16,9 gram kokain eller 135,5 gram hash. Den yngste af de fire tiltalte – den 23-årige mand – er tiltalt for to andre sager også. Det drejer sig om handel med kokain for omkring 12.000 kroner i tiden op til 26. marts 2023, hvor han ifølge anklagerne også blev taget med mindre mængder skunk og kokain på sig. Han er desuden tiltalt i forbindelse med, at han flere gange i december 2022 blev taget med mindre mængder kokain, hasholie og tramadol-piller på sig – blandt andet 24. december og første juledag 2022. Den 28-årige mand er ligeledes tiltalt for flere forhold. Det drejer sig om overdragelse af en mindre mængde hash 18. januar i år og besiddelse af 11,75 gram hash den følgende dag. Det fremgår ikke før sagens start, hvordan de fire tiltalte forholder sig til politiets anklager.

Referat:
Skunk, hash og en vægt: Narkolager i garage rømmet - nu skal bagmændene findes.